For nogle kan sommerferiens frie rammer være svært, hvis ikke man har råd til de dyre fornøjelser. Nu giver kystmuseum en hjælpende hånd.

- Det er synd, at der er børn, som går her om sommeren og ikke har noget at bruge tiden på med sin familie. Sådan lyder ordene fra direktøren hos Nordjyllands Kystmuseum, Henrik Gjøde Nielsen, som netop har valgt at forære 200 fribilletter til sit museum til udsatte børnefamilier i Frederikshavn kommune. Det gør de gennem Frivilligcenter Frederikshavn og flere lokale foreninger, grupper og organisationer. - Man oplever jo hver jul og sommer, at hjælpeorganisationerne siger, at der er mere pres end før, siger Henrik Gjøde Nielsen. For det er ikke alle, som har råd til at tage på museer, i forlystelsesparker eller hygge med en is i det gode vejr. Slet ikke efter inflationen. En økonomisk udfordring Ifølge Henrik Gjøde Nielsen er der to gode grunde til at give en hjælpende hånd. - På den ene side er der mange, som snakker om, hvor vigtigt det er at få børne på museet. På den anden side læser vi om, hvor svært det er for familier at få tingene til at hænge sammen. Der er nemlig mange familier, som må vælge kulturoplevelser fra, fordi de ikke har råd. Derfor går Nordjyllands Kystmuseum nu ind i kampen, for at give både børn og forældre en god sommer. - Vi har oplevet, at der er mange, som tøver lidt, når det bliver dyrt at gå på museum, så nu har børn gratis adgang. Men det hjælper jo ikke, hvis forældre heller ikke har råd. Og selv om museet ikke selv er helt på toppen rent økonomisk, så gør de nu 200 fribilletter ikke spor. - De her familier har netop ikke råd til at løse billet, så det er ikke penge, vi går glip af på den måde, siger Henrik Gjøde Nielsen. Som nu håber, at den hjælpende hånd tages godt imod. - Jeg håber, at det får den betydning, at familierne oplever noget sammen som familier. Så man kan se tilbage på, at man har de her oplevelser sammen.